oor dogters – Mamma-luv
My nuwe blognaam en adres. Iets wat ek die afgelope paar jaar sterk aan die hart gevoel het, maar nie moed gehad het om op te diep en die hand op te lê nie. Dit gaan maar oor die oneer en skaamte van die saak; die emosionele ondraaglikheid en die stigmas daaraan verbonde. Ek wou nooit rêrig daaroor gepraat het nie, juis omdat dit ‘n vreugdelose en moedverlore affêre is; maar ná die terugslag in 2018, het ek besluit om hierdie jaar – ten spyte van liggaamlike en geestelike ongesteldheid – ‘n meesterlike jaar maak.
So het my jongste ook gematrikuleer en ek verneem dat sy ook oppad is na die buiteland. Ousus is ook daar; en in my geestesoog sien ek die wêreld om hulle bedek onder ‘n sagte sneeukombers. Weg is die modderspore en kronkelpaaie wat na nêrens lei…. Weggevee die deurkliefde groewe van hoekoms en waaroms en ‘wat as’. En op hierdie witskoon, skilderagtige landskap, die tekens van voetpaaie wat hulle vir hulself gaan oopkap. ‘n Vars begin. En ek weet in my hart hulle is gereed.
Die briefies wat my dogters vir my geskryf het toe hulle jonger en nog by my was, lees ek baie maal oor en oor en ek besef net, hey, ek IS ‘n Mamma en daar was ‘n tyd toe ek en my dogters baie ná aan mekaar was; ‘n tyd toe hulle vir my ook lief was en ek die beste Mamma in hulle wêreld was. Dis deel van my lewe wat niks en niemand kan wegvee nie, so ja, ek is Mamma-luv. I am loved! Ek het nog ‘n jaar en nog ‘n Kersfees deurgeworstel en oorleef. Dis elke jaar ‘n steil opdraande, maar ‘n mens leer, wanneer jy eventueel bo uitkom, om die uitsig na die anderkant toe te waardeer.
Soms is dit goed om verwagtinge te laat vaar. En skuldgevoelens. Ek kon dalk probeer het om meer gereeld uit te reik, maar ek het darem probeer. Op my manier, en in my onkunde. Ek los gelukwensings vir hul verjaarsdae op my blog. Tog elke keer wat ek op een of ander manier kommunikeer, kry ek slae – en dit maak seer. But love knows what to do. Dis beter om die twis te laat vaar, en die siel te behou.
‘n Ma wéét. Haar liefde is geduldig.
January 7, 2019 Andorize	Liefde, Mamma, Vervreemding	9 Comments
My baba word vandag 18 jaar oud. 18. Tyd het gevlieg, Sus, jy word mondig vandag! Pragtige jong vrou in ‘n grootmens-wêreld. Ek wens ek kon jou hande vat en in jou oë kyk en self vir jou gelukwens.
Onthou wie jy is: ANIKE. Deur God gegee. ‘n Geskenk uit Sy hand. Dit is wat jou naam beteken en jou naam is in Sy handpalm gegraveer. Hy het jou nog nooit gelos nie; nog nooit alleen gelaat nie. Hy was elke tree saam met jou en dis juis daardie plekke waar jy die seerste het, waar Sy genade die grootste is. Onthou dit altyd, my kind. Jy kan jou ma eenkant toe gooi en verwyt vir alles wat verkeerd loop in jou lewe en maak of sy nie meer bestaan nie, maar God laat nie met Hom mors nie. Sy genade is oneindig groot en Sy liefde is onfeilbaar, maar ook net tot op ‘n punt. Ek weet, want ek het self Sy geduld beproef al ‘n paar maal in my lewe; en ek moes die gevolge dra.
Geen kind word met inherente haat gebore nie, Anike. Kinders word geleer om te haat, soos jy geleer is om te haat. Dis nie wie jy is nie. Ek ken jou, my kind, en dit is nie wie jy is nie. As jy maar weet hoeveel keer ek bid en vir die Here vra om vuur uit die hemel te laat kom! (Ek weet, ek besef nie altyd wat ek vra nie, maar ek vra in elk geval)…. Vir julle onthalwe. Vir julle behoud. Vir julle verlossing. Vir reg en geregtigheid. En vir my sanity. Want my kind, as my liefde vir julle nie genoeg was nie, wat sou my woorde in elk geval werd wees; as julle glo dat ek in elke opsig ‘n mislukking as julle ma is? Wat bly daar dan vir my oor? Ek het julle laat gaan omdat ‘n ma wat haar kinders onvoorwaardelik liefhet, hulle nie vashou as hulle nie wil bly nie. Toe julle wou gaan moes ek julle laat gaan want daar was vir julle beter moontlikhede op daardie stadium wat ek nie vir julle kon bied nie. Ek het julle uit liefde laat los en laat gaan. Let go and let God.
Ek sê hierdie dinge vir jou op jou mondigwording my skat, want vandag word jy ‘n grootmens, al is jy eintlik nog maar kind…. Dan moet mens begin dink en redeneer soos ‘n grootmens en die dinge van ‘n kind so stuk vir stuk agterlaat. Hierdie is realiteit. Harde realiteit. Ondersoek jouself. Wees op jou hoede en moenie saamgesleep word deur die stroom nie. PASOP om nie vasgevang te raak in ander mense se manier van dink nie. Moenie jou leefstyl aanpas by hulle gedragspatrone en dié van die wêreld nie. Onthou jou gunsteling psalm, Psalm 1. Leef daarvolgens. Moet jou nie bemoei met wat vir jou te groot of te moeilik is nie, maar onderskei wat HY wil hê dat jy moet doen: “naamlik dit werklik goed en aanvaarbaar en volmaak is” (Rom 12:2). Niks is op hierdie stadium van die geveg is meer belangrik as om met God reg te kom nie, want van hier af, my kind, kap jy jou eie pad oop en jy neem jou eie besluite en maak jou eie keuses. Anike-kind, jy kan dit nie sonder die Here doen nie. Jy gaan die pot baie ver mis sit as jy dink jou lewe kan sonder Hom bestaan. Dit kan nie. Vra my, ek weet. Ek was ook al daar en ek het nie net een keer nie, maar ‘n paar keer, die merk totaal gemis.
My wens vir jou, Sussa – nou dat die pad voor jou oop lê en jy wettiglik jou eie besluite kan neem en niemand meer ‘n sê of ‘n houvas oor jou het behalwe jy self nie (dank die Here daarvoor!) – dat jy sal soek en mag vind dít wat God vir jou lewe wil hê. Nie ek nie, nie ander mense nie, nie eers jyself nie, maar wat God wil hê vir jou. Laat Hy jou onderrig en die pad wys waarop jy moet gaan. Laat Hy jou Raadgewer wees. Onthou: sukses in vandag se taal beteken geld, aansien, die regte skole, die regte loopbaankeuses, die regte konneksies op jou pad…. Dit is alles goed en wel, maar op die lange duur, wanneer die ewigheid in sig kom, wat help dit as jy alles in die lewe het en alles in die lewe bereik, maar jou diepste menswees ly skade?
Mik vir dit wat God vir jou lewe wil hê, my kind. Do not settle for less! Jy weet dalk nie hoe so ‘n toekoms vorentoe mag lyk nie, maar God sê Hy weet wat Hy vir jou beplan: voorspoed en nie teëspoed nie. Saam met Hom wil ek ook hê dat jy hoop vir die toekoms moet hê (Jer 29:11) en jou toekoms, my kind, is nie beperk tot slegs een lewensduur nie. Nie net kan die Here vir jou deure oopmaak nie, Hy wil vir jou die hemel oopmaak! En daarom bid ek: Here, help my om te wil hê wat U vir my kinders wil hê. Help hulle om U bo alles lief te hê!
Anike, my kind, baie baie geluk met jou verjaarsdag. Jou tyd het aangebreek. Dis ‘n nuwe seisoen wat vir jou wag. Maak jou los van die dinge wat agter jou is en strek jou uit na dit wat voor is. Breek weg van die slegte en bou op die goeie. Daar is ‘n plan vir jou lewe en ek glo met my hele hart dat dit ‘n goeie plan is. Dinge sal vir jou uitwerk soos dit moet. Ek weet jy is braaf en dapper; gaan uit en gaan verower die wêreld. Jy was nog altyd ‘n vry gees. Moenie jou laat terughou nie. Gaan vind jouself opnuut; en volg jou hart na nuwe horisonne. En as die Here wil, mag jy jou pad terugvind huistoe. Maar as jy nie weer jou pad terugvind nie en ek jou nie weer sien in my lewe hier op aarde nie; as dit ons nie beskore is om te versoen voordat ek moet gaan nie, dan lê my hoop daarin dat ons mekaar wel in die hiernamaals sal sien waar daar geen trane en hartseer meer sal wees nie.
My tyd raak min, maar jou lewe lê voor. Gaan, en maak die beste daarvan. Ek sal altyd bitter trots wees op jou.
Here Jesus, waak asseblief oor hierdie kind van my. Lei haar weer na U toe. Ek weet nie wat U planne is vir haar nie, maar mag sy haar pad na U toe vind sodat sy altyd sal bly groei in U onverdiende goedheid en kennis. En terwyl ons van mekaar verwyder is, Here God, laat ons net aan U bly vashou. Wees vir ons ‘n skuilplek en beskerm ons van teëspoed. Bly in ons harte en maak ons dapper en sterk. Dankie dat U vir ons dinge uitwerk selfs al voel dit nie so nie. Dra ons dag na dag in U arms. Wat geen oog gesien het; wat geen oor gehoor het; wat in niemand se hart opgekom het nie – dit het God voorberei vir hulle wat Hom liefhet. Dit bid ek vir my kind op haar verjaarsdag.
Mooi dag, my liefste Anike-kind.
May 22, 2018 Andorize	18e verjaardag, Anike Bezuidenhout	9 Comments
Onvoorwaardelik. Sonder perke. Sonder voorwaardes. Ongeag die omstandighede. Nes julle is. Nes julle voel. Watookal julle doen. Vir ewig en altyd.
May 12, 2018 Andorize	Anike Bezuidenhout, dogters, Manée Bezuidenhout, Onvoorwaardelike liefde	3 Comments
Brief aan Manèe op haar 21e verjaarsdag
Manée…. “lieflik, goddelik”
Dis wat jou naam beteken, my pragtige dogter. Môre verjaar jy en dan word jy 21. WOW!! Om te dink, 21 jaar gelede was jy ‘n bondel vreugde wat ek in my arms vasgehou het.
Elke keer wanneer ek hier vir jou of vir jou sussie skryf, dan voel dit “long overdue”. Ek het so baie om te sê (positiewe goed, nie negatiewe goed nie), maar elke ongeskrewe en ongesproke woord wat oor die afgelope sewe jaar versamel het…. Hier is net eenvoudig nie genoeg plek daarvoor nie.
Eerstens wil ek hê jy moet weet dat ek jou oneindig liefhet. Dit sal nooit verander nie, maak nie saak wat gebeur nie. Ek wil hê jy moet die waarheid weet. Moet nóóit die leuen glo dat ek jou nie wou gehad het nie. Ek noem dit vir jou want dit is dinge wat jy teen my hou, maar niemand sê vir jou die waarheid nie: dat jy soveel vreugde in my lewe en in die lewens van ander toegevoeg het. Ek is oneindig dankbaar vir jou; jy is so geliefd!! En DIT is die reine waarheid.
As jy eendag self ‘n mamma word, sal jy self verstaan hoe dit voel wanneer ‘n mamma so lief is vir haar kinders dat haar hart wil ontplof! ‘n Liefde wat maak dat ‘n ma enige tyd haar lewe vir haar dogters sal gee. Die onvoorwaardelike liefde wat ‘n ma vir haar kinders het is werklikwaar onparallel aan enige ander soort liefde. Niks op aarde is meer belangrik as die verhouding tussen ‘n ma en haar dogters nie. Ek sê “op aarde” want natuurlik is ons verhouding met die Here die heel, heel belangrikste. Maar ‘n ma se verhouding met haar dogters is besonders. Ek weet, want ek het ook ‘n ma. Ons het nie altyd die wonderlikste verhouding gehad nie; en ek het haar al haar grys hare gegee!! Maar ek kan nie my lewe sonder haar indink nie: my grootste aanhanger, my engel-moedertjie wat haar knieë vir haar dogter en kleindogters deurbid; die persoon wie vir my die liefste in die wêreld is…. Soos ek vir julle is.
Manée, jy is nou groot. Ek het onlangs verneem dat jy in die buiteland iewers werk. “Jou kind werk in die buiteland en sy het nie eers die moeite gedoen om jou te sê nie!” was die boodskap; want ek “is dit nie werd nie.” En dis fine. Moenie vir een oomblik dink ek is kwaad vir jou nie. Ek hoef ook nie te wonder oor jou of bekommerd te wees oor jou nie, want ek wéét dat die Hand van my Here oor jou is – en Hy is waardig! Ek glo nie daar is iemand meer trots op jou as jou eie ma nie, want jy is in staat om jou eie besluite te kan neem; dat ander dit nie vir jou neem nie. Ek is in ekstase dat jy keuses maak wat vir JOU goed is, en nie vir ander nie. Selfs al beteken dit dat jy dink ek is nie nou, op hierdie stadium van jou lewe, goed vir jou nie. Dis JOU keuse, my kind; en ek respekteer dit. En ja, jy gaan foute langs die pad maak. Ons almal doen. Niemand is perfek nie, niemand hoef te wees nie. Dis al hoe ons leer: uit die foute wat ons maak. Leer van jou eie ma die volgende belangrike les: partykeer maak ons oor en oor en oor dieselfde fout, maar ons leer eventueel – selfs al is dit te laat. Maar elkeen van ons het die ongelooflike kapasiteit om te verander, ons moet net eers erken dit wat in onsself is wat moet verander.
Anywhoooooo….. die feit dat jy oorsee gaan werk het, gaan nie oor my of enige iemand anders nie. Dit gaan oor JOU en die pad wat jy besig is om vir jouself oop te kap. Dit gaan oor JOU onafhanklikheid; en dis wonderlik dat jy die geleentheid gegryp het om dit te kan doen. Carpe diem!!
Dis okei as jy ‘n blinde oog en ‘n dowe oor wil gooi. Jou ma verstaan baie beter as wat jy dink; en ek sal jou nooit verwyt nie. Baie kinders gaan deur die lewe en blameer hulle ouers vir alles wat verkeerd loop in hulle lewens. Ek weet, ek het ook my ouers blameer vir my tekortkominge…. Maar iewers op ‘n punt in ‘n mens se lewe moet jy daaroor kom, en jy moet leer om te vergewe en te vergeet.
Jy sê jy het aanbeweeg. Welgedaan, my kind!! Jy is ‘n dapper en sterk jong vrou; niks kon jou nog ooit onderkry nie, en niks sal ook nie. Ek sal altyd vir jou lief wees en ongelooflik trots wees op jou: op jou individualiteit; op dit wat jy bereik in jou lewe. Ek het jou gevier die dag toe jy gebore was, en ek sal nooit ophou om jou te vier nie. Jy is Godgegewe!!
Lekker verjaar, my kind. Wees veilig. Ek los jou met die woorde van Paulus in 2 Tessalonisense 2:16-17: “Mag ons Here Jesus Christus en God ons Vader – Hy wat ons liefgehad het en wat ons deur sy onverdiende goedheid ‘n ewige troos en ‘n goeie vooruitsig gegee het – mag Hy self [jou] hart vertroos en [jou] sterk maak in elke goeie daad en woord.”
Jou ma xxx
April 13, 2018 Andorize	21e verjaarsdag, Manée	9 Comments
March 11, 2018 Andorize	Anike, Brief, Leandri, Maats, Vriendskap, Wêreldbiddag vir Vroue 2018	8 Comments
March 1, 2018 Andorize	dogters, donker, God se liefde, Miswolke, Skyn, Sterre	8 Comments